*nr.3420/25.01.2024*

**REFERAT DE SPECIALITATE AL ARHITECTULUI ȘEF**

*privind aprobarea/*

*variantei electronice revizuite a intravilanului aferent*

*Planului Urbanistic General al comunei MOCIU*

*aprobat prin HOTÂRÂREA CONSILIULUI LOCAL AL COMUNEI MOCIU*

Având în vedere:

* **LEGEA nr. 50 din 29 iulie 1991** *privind autorizarea executării lucrărilor de construcţii* cu modificările și completările ulterioare, la art. 23 alin. (1) menționează faptul că „*intravilanul localităţilor se stabileşte prin planurile generale de urbanism - PUG -, aprobate potrivit legii”;*
* **LEGEA nr. 350 din 6 iunie 2001** *privind amenajarea teritoriului şi urbanismul* cu modificările și completările ulterioare menționează:
  + la art. 25 alin. (1) faptul că *„Consiliul local coordonează şi răspunde de întreaga activitate de urbanism desfășurată pe teritoriul unităţii administrativ-teritoriale şi asigură respectarea prevederilor cuprinse în documentaţiile de amenajare a teritoriului şi de urbanism aprobate, pentru realizarea programului de dezvoltare urbanistică a localităţilor componente ale comunei sau orașului.”* iar la alin. (2) faptul că *„Consiliul local cooperează cu consiliul judeţean şi este sprijinit de acesta în activitatea de amenajare a teritoriului şi de urbanism.”*
  + la art. 27^1 alin. (1) lit. a) și b) faptul că „*Primarul/Primarul general al municipiului Bucureşti, prin structura responsabilă cu urbanismul condusă de arhitectul-şef din cadrul aparatului de specialitate, are următoarele atribuții în domeniul urbanismului: a) asigură elaborarea de proiecte de strategii de dezvoltare urbană şi teritorială şi le supune aprobării consiliului local/general; b) asigură elaborarea planurilor urbanistice aflate în competența autorităților publice locale, în conformitate cu prevederile legii;”*
  + la art. 48^1 alin. (1) faptul că *„Toate documentaţiile de urbanism se realizează în* ***format digital*** *şi format analogic, la scară adecvată, în funcţie de tipul documentaţiei, pe suport topografic realizat în coordonate în sistemul naţional de referință Stereo 1970, actualizat pe baza ortofotoplanurilor sau pe baza unor măsurători la teren, cu respectarea şi integrarea limitelor imobilelor înregistrate în evidențele de cadastru şi publicitate imobiliară, puse la dispoziţie de oficiile de cadastru şi publicitate imobiliară.”* iar la alin. (2) faptul că *„Stabilirea limitelor intravilanului prin planurile de urbanism general şi zonal se va face în raport cu nevoile de dezvoltare ale localităţilor din cadrul unei anumite unităţi administrativ-teritoriale. Limita propusă va fi stabilită în funcţie de elemente ale cadrului natural, căi majore de comunicaţii, amenajări hidrotehnice, precum şi de alte categorii de lucrări cu caracter tehnic.”*
* **NORMELE METODOLOGICE** din 26 februarie 2016 de aplicare a Legii nr. 350/2001 privind amenajarea teritoriului şi urbanismul şi de elaborare şi actualizare a documentaţiilor de urbanism, aprobate prin Ordinul nr. 233/2016 al viceprim-ministrul, ministrul dezvoltării regionale şi administraţiei publice, cu modificările și completările ulterioare, conform cărora:
  + art. 32 alin. (1) „*Monitorizarea aplicării strategiilor, politicilor şi programelor de dezvoltare teritorială, precum şi a prevederilor documentaţiilor de amenajare a teritoriului şi de urbanism, aprobate potrivit Legii, se face de către autorităţile administraţiei publice centrale şi locale, prin evidențierea operațiunilor efectuate, precum şi revizuirea permanentă a datelor şi prevederilor din respectivele documentaţii.* ***Monitorizarea implementării prevederilor documentaţiilor de amenajare a teritoriului şi de urbanism se realizează de către structura de specialitate din domeniul amenajării teritoriului şi urbanismului, din cadrul autorităților administraţiei publice****.”, alin.* (2) ***„Revizuirea permanentă a datelor şi prevederilor din documentaţiile*** *privind activitatea de amenajare a teritoriului şi de urbanism* ***constituie una dintre metodele de monitorizare*** *a aplicării documentaţiilor aprobate şi este în sarcina compartimentelor de specialitate ale autorităților administraţiei publice de specialitate. Revizuirea documentaţiilor urmărește marcarea sistematică,* ***atât în format electronic****, cât şi în piesele scrise şi desenate ale documentaţiilor, a modului de realizare a propunerilor, în special a obiectivelor de utilitate publică, a restricțiilor impuse pentru protecţia împotriva riscurilor naturale, precum şi a eventualelor modificări sau detalieri prin planuri urbanistice aprobate.” și alin.* (3) *„****În vederea corelării prevederilor cu dinamica de dezvoltare, precum şi cu nevoile şi aspirațiile comunităţii, structura de specialitate din cadrul autorităților administraţiei publice locale realizează un raport de evaluare intermediară şi formulează recomandări de optimizare şi/sau modificare a documentaţiilor de amenajare a teritoriului sau de urbanism şi, după caz, planul de măsuri de implementare a acestora, care se prezintă spre aprobare Consiliului judeţean/Consiliului General al Municipiului Bucureşti/Consiliului local.”***

**Ținând cont de:**

* Convenția în domeniul autorizării executării lucrărilor de construire, urbanismului și amenajării teritoriului încheiată între Consiliul Județean Cluj și Comuna *MOCIU;*
* Faptul că, Planul Urbanistic General al Comunei *MOCIU* a fost aprobat prin hotărârea consiliului local al Comunei *MOCIU* în anul 2002 și **nu există în format digital** ceea ce conduce la dificultăți în desfășurarea activității de urbanism și în consecință a fost demarată procedura de actualizare a întregii documentații de urbanism;
* Faptul că varianta electronică revizuită a intravilanului aferent Planului Urbanistic General al Comunei *MOCIU* a fost realizată în cadrul structurii de specialitate din cadrul Consiliului Județean Cluj, până la finalizarea variantei actualizate a Planului Urbanistic General care să corespundă necesităților de dezvoltare ale comunei, și a fost supusă dezbaterilor din Comisia Tehnică de Amenajare a Teritoriului și Urbanism din cadrul Consiliului Județean Cluj fiind emisă propunerea de avizare favorabilă;
* Avizul Arhitectului-șef al Județului Cluj **nr. 1 din 04.01.2024** prin care se avizează *aprobarea variantei electronice revizuite a intravilanului aferent Planului Urbanistic*

*General al comunei MOCIU* *aprobat prin HOTÂRÂREA CONSILIULUI LOCAL AL COMUNEI MOCIU*;

În temeiul prevederilor art. 56 alin. (6) din Legea nr. 350/2001 conform cărora *„Documentaţiile de amenajare a teritoriului sau de urbanism, elaborate conform legislaţiei în vigoare, care au avizele şi acordurile prevăzute de lege şi solicitate prin certificatul de urbanism, precum şi tarifele de exercitare a dreptului de semnătură achitate pentru specialiștii care au elaborat documentaţiile, se promovează de către primar, în vederea aprobării prin hotărâre a consiliului local/Consiliului General al Municipiului Bucureşti, pe baza referatului de specialitate al arhitectului-şef, în termen de maximum 30 de zile de la data înregistrării documentaţiei complete la registratura primăriei.”* se supune aprobării Consiliului Local al Comunei *MOCIU* varianta electronică revizuită a intravilanului aferent Planului Urbanistic General al comunei *MOCIU* aprobat prin HOTÂRÂREA CONSILIULUI LOCAL AL COMUNEI *MOCIU.*

Prezentăm spre aprobare alăturatul proiect de hotărâre.

**ARHITECT ȘEF**

**Claudiu Daniel SALANȚĂ**